L-Armata Nazzjonali tal-Libja li qed tippersisti bl-assedju fuq il-kapitali Tripli allegat li għexieren ta’ ġellieda terroristi, fl-aħħar jiem, issieħbu mal-qawwiet tal-Gvern Libjan għall-Għaqda Nazzjonali li hu mmexxi mill-Prim Ministru Fayez al-Sarraj. Filwaqt li l-qawwiet leali għal Sarraj huma determinati biex jiddefendu l-kapitali mill-avvanzi tal-Armata rivali, uffiċjali mal-qawwiet tal-Lvant, taħt it-tmexxija ta’ Khalifa Haftar, insistew li ‘numru ta’ terroristi’, illum, qegħdin jiġġieldu bħala alleati ta’ Sarraj fuq diversi fronti madwar Tripli. L-istess uffiċjali ta’ Haftar qalu li dawn il-ġellieda jinkludu membri tal-grupp Ansar al-Sharia li kien iddikjarat bħala moviment terroristiku min-Nazzjonijiet Uniti. L-Ansar, magħmul minn milizji Iżlamiċi, kien feġġ wara r-rewwixta tal-2011 fil-Libja u dam is-snin magħruf bħala sieħeb tal-Qaeda. Wara li l-grupp ħabbar li kien xolja, f’Mejju al-2017, il-membri tiegħu ma damux biex ħalfu lealtà lill-grupp terroristiku ISIS. Intant, membri tal-istampa Taljana wkoll indikaw li membri tal-Ansar al-Sharia kienu qegħdin jiġġieldu ‘spalla ma’ spalla’ mal-qawwiet ta’ Sarraj fi Tripli. Dan waqt li kelliema għall-Armata ta’ Haftar akkużaw lit-Turkija ‘b’li qed twassal membri tal-Front al-Nusra ( grupp ieħor estremista) mis-Sirja lejn il-Libja biex jikkumbattu lill-qawwiet Libjani tal-Lvant. Fl-istess ħin, qed ikun allegat li ‘diversi ġellieda barranin’ issieħbu mal-qawwiet tal-Prim Ministru Sarraj fid-difiża ta’ Tripli. Sadanittant, kompla l-ġlied fid-diversi zoni madwar Tripli, bl-ebda naħa ma tieħu vantaġġ ċar fuq l-oħra. Dan meta s-sitwazzjoni umanitarja fl-inħawi kompliet taqleb għall-agħar, bl-Organizzazzjoni Dinjija tas-Saħħa (WHO) qed tgħid li l-mejtin fost il-battalji, issa, qabżu l-280.